《满庭芳 寿大司农梁苍岩先生》
清代·陈维崧

黄阁勋名，黑头卿相，瑶池第一神仙。蕉林书屋，烟景胜平泉。

珠岛花洋万里，牙樯送、南海归船。还朝后，锦袍茜袖，长侍紫宸前。

华筵。群献斝，升平法曲，象管鹍弦。有尚书红杏，丽句新填。

岁岁凤城今夜，阳回处、暖在春先。缃梅绽，风光正好，次第到秋千。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。